Polisie soek 2 mans ná onderwyseres se verkragting | Netwerk24
Deur Maygene de Wee 01 November 2019 16:00
'n Identikit van een van die verdagtes wat in verband met ontvoering, roof en verkragting gesoek word.Foto: SAPD
'n Jong kleuterskool-onderwyseres wat verkrag is toe sy saam met 'n vriendin en kollega ontvoer en beroof is, het die polisie gehelp om 'n identikit van haar verkragter saam te stel.
Die verkragter en nog 'n man was onderskeidelik die deurwag en die bestuurder van die minibustaxi wat die twee onderwyseresse op 30 September vanjaar opgetel het.
Die twee vroue was op pad na hul huise in Eersterivier van hul werk in Bellville. In plaas daarvan dat die verdagtes die vroue egter in Eersterivier afgelaai het, het hulle met die vroue rondgery voordat hulle die vroue naby die Vangate Mall by Athlone beroof het. Een van die mans het ook een van die onderwyseresse verkrag.
Die mans het daarna die vroue afgelaai en in die minibustaxi, 'n wit Toyota Quantum met die registrasienommer CF 42604, van die toneel af gevlug. Die voertuig is verlede week uitgebrand gevind nadat dit as gesteel aangemeld is.
Kol. Andrè Traut, polisiewoordvoerder, het Donderdag gesê 'n identikit is van die een verdagte saamgestel met die hulp van die onderwyseres wat verkrag is. Die tweede verdagte, die taxibestuurder, se foto is van kringtelevisiebeeldmateriaal gekry waar die verdagtes 'n kitsbank by 'n vulstasie gebruik het.
Hy vra enigiemand met inligting oor wie die twee mans is of waar hulle hul bevind, om die ondersoekbeampte, ao. Izak Gordon, by Kuilsrivier se FCS-eenheid by 082 522 1047 te kontak. Die Stop Misdaad-nommer 0860 010 111 kan ook geskakel word.